b'\n_START_ARTICLE_\nProjekt Dru\xc5\xbeini prijazno podjetje\n_START_PARAGRAPH_\nProjekt dru\xc5\xbeini prijazno podjetje je projekt dru\xc5\xbebene odgovornosti, ki usmerja organizacije, kako prisluhniti in pomagati svojim zaposlenim pri usklajevanju dru\xc5\xbeinskih in poklicnih obveznosti. Gre za svetovalno-revizorski postopek, razvit kot eno od orodij za u\xc4\x8dinkovito ter bolj\xc5\xa1e upravljanje \xc4\x8dlove\xc5\xa1kih virov v podjetjih ali organizacijah, v kontekstu usklajevanja poklicnega in zasebnega \xc5\xbeivljenja zaposlenih . Problem usklajevanja zasebnih in poklicnih obveznosti se ka\xc5\xbee pri porabi in delitvi \xc4\x8dasa, upo\xc5\xa1tevanju zasebnih potreb v poklicni sferi in pri usklajevanju potreb zasebnega oziroma dru\xc5\xbeinskega \xc5\xbeivljenja ._NEWLINE_Kot \xc5\xbee omenjeno se projekt nana\xc5\xa1a na podro\xc4\x8dje usklajevanja poklicnega in dru\xc5\xbeinskega \xc5\xbeivljenja.  Je ena od mo\xc5\xbenosti dru\xc5\xbebeno odgovornega delovanja podjetji ali organizacij, ki se vse bolj zavedajo dru\xc5\xbebene odgovornosti in vpliva ter informacij, ki jih s poslovanjem sporo\xc4\x8dajo zaposlenim ter \xc5\xa1ir\xc5\xa1i javnosti in da za njihovo uspe\xc5\xa1nostjo ne stojijo le vodilni, temve\xc4\x8d tudi zaposleni, klju\xc4\x8dni v dolo\xc4\x8denem procesu. Za uspe\xc5\xa1en razvoj sta najpomembnej\xc5\xa1a njihovo zadovoljstvo in pripadnost .\n_START_SECTION_\nNamen projekta\n_START_PARAGRAPH_\nS projektom \xc5\xbeelijo prispevati k dolgoro\xc4\x8dnemu procesu spreminjanja kulture v podjetjih in v javnosti nasploh, ozavestiti posameznike in delodajalce, da uspe\xc5\xa1na kariera in dru\xc5\xbeina nista nezdru\xc5\xbeljivi in se ne izklju\xc4\x8dujeta ter da za uspe\xc5\xa1no kariero ni treba \xc5\xbertvovati dru\xc5\xbeinskega \xc5\xbeivljenja. Podjetja, ki so v tujini, kjer program izvajajo \xc5\xbee dlje \xc4\x8dasa, vpeta v program, poro\xc4\x8dajo o pozitivnem odzivu zaposlenih in mened\xc5\xbeerjev, bolj\xc5\xa1em komuniciranju, ve\xc4\x8djem zadovoljstvu zaposlenih, posledi\xc4\x8dno pa ve\xc4\x8dji produktivnosti in pripadnosti podjetju, izbolj\xc5\xa1ani organizaciji dela. Poleg neposrednih pozitivnih ekonomskih u\xc4\x8dinkov na uspeh podjetij so podjetja z dru\xc5\xbeini prijaznimi pogoji dela in zaposlovanja privla\xc4\x8dnej\xc5\xa1a za izobra\xc5\xbeene mlade kadre. Pozitiven odnos do star\xc5\xa1evstva dokazano zni\xc5\xbeuje bolni\xc5\xa1ke odsotnosti, ve\xc4\x8da se motiviranost zaposlenih, menjavanje zaposlenih pa se manj\xc5\xa1a. _NEWLINE__NEWLINE_Certifikat je namenjen podjetjem, javnim ustanovam in nevladnim organizacijam ter zdru\xc5\xbeenjem z najmanj desetimi zaposlenimi, ki so registrirani v Republiki Sloveniji. \xc4\x8ce ima organizacija ve\xc4\x8d kot 3000 zaposlenih, se postopki prilagodijo in certifikat dobi posamezna enota. Ker so obi\xc4\x8dajno ve\xc4\x8dja podjetja zmogljivej\xc5\xa1a za investiranje v dru\xc5\xbebeno odgovorna dejanja, je potrebno omeniti primernost obravnavanega certificiranja za manj\xc5\xa1a podjetja. Izku\xc5\xa1nje v Nem\xc4\x8diji so namre\xc4\x8d pokazale, da revizorski postopek ni namenjen zgolj velikim podjetjem, saj lahko mala in srednje velika podjetja izberejo ukrepe, ki so ustreznej\xc5\xa1a za manj\xc5\xa1a podjetja. Izbor nekaterih ukrepov je zanje celo prednost, saj nimajo toliko zaposlenih, katerim bi morali ukrep omogo\xc4\x8diti.\n_START_SECTION_\nKratkoro\xc4\x8dni in dolgoro\xc4\x8dni u\xc4\x8dinki certifikata\n_START_PARAGRAPH_\nNjegova pridobitev ima kratkoro\xc4\x8dne, zlasti pa dolgoro\xc4\x8dne u\xc4\x8dinke v podjetju ali organizaciji vidne na razli\xc4\x8dnih ravneh._NEWLINE_Vodstvo: ena od pozitivnih strani vpeljave certifikata je izpra\xc5\xa1evanje vodstva oz. vodilnega managementa o njihovem na\xc4\x8dinu vodenja podjetja in s tem zaposlenih. Z implementacijo ukrepov vodstvo sporo\xc4\x8da, da je zrelo za spremembe, inovacije, novo znanje. Pripravljeno je na dodatno izobra\xc5\xbeevanje (vse\xc5\xbeivljenjsko u\xc4\x8denje), ki mu raz\xc5\xa1iri pogled in doka\xc5\xbee, da je uspe\xc5\xa1nost podjetja domena vseh zaposlenih, ne le pe\xc5\xa1\xc4\x8dice._NEWLINE_Zaposleni: s certifikatom podjetje zaposlenim sporo\xc4\x8da tudi, da mu ni vseeno za njih in za njihovo po\xc4\x8dutje pri delu. S tem se pove\xc4\x8da zadovoljstvo zaposlenih, s katerimi je povezana tudi pripadnost podjetju ali organizaciji. Usklajevanje poklicnega in zasebnega \xc5\xbeivljenja pomeni delo brez dodatnih skrbi in stresa in pove\xc4\x8da motivacijo in produktivnost zaposlenih._NEWLINE_Podjetja: na podjetje ima pridobitev certifikata in implemtacija ukrepov pozitivne ekonomske u\xc4\x8dinke. Ve\xc4\x8dja je produktivnost, saj so zaposleni bolj mirni in zbrani na delovnem mestu, poskrbijo za dru\xc5\xbeinske obveznosti. Posledi\xc4\x8dno je manj absentizma, bolj\xc5\xa1a je organizacija dela, zmanj\xc5\xa1ajo se stro\xc5\xa1ki, povezani s fluktuacijo zaposlenih, podjetje ali organizacija pa pridobi ve\xc4\x8dji ugled.\n_START_SECTION_\nPostopek pridobitve certifikata\n_START_PARAGRAPH_\nNa podlagi notranje ocene stanja dolo\xc4\x8dijo vklju\xc4\x8dena podjetja s pomo\xc4\x8djo zunanjega svetovalca oziroma ocenjevalca re\xc5\xa1itve in ukrepe, s katerimi bi izbolj\xc5\xa1ali organizacijo in delovno okolje podjetja ter s tem omogo\xc4\x8dili la\xc5\xbeje usklajevanje poklicnega in dru\xc5\xbeinskega \xc5\xbeivljenja zaposlenim star\xc5\xa1em. Za pridobitev osnovnega certifikata se sodelujo\xc4\x8da podjetja in ustanove zave\xc5\xbeejo k izvr\xc5\xa1evanju najmanj treh ukrepov, ki jih bodo v treh letih vpeljali v podjetje in z njimi zaposlenim omogo\xc4\x8dili prijaznej\xc5\xa1e usklajevanje dru\xc5\xbeinskih in slu\xc5\xbebenih obveznosti. Po preteku treh let zunanji revizor na podlagi zastavljenih re\xc5\xa1itev oceni, \xc4\x8de so bili zastavljeni ukrepi izpeljani in cilji dose\xc5\xbeeni._NEWLINE_Na podlagi pozitivnih ocen analize (dejansko stanje / \xc5\xbeeleno stanje), ki jo opravi zunanji revizor, podjetje pridobi certifikat Dru\xc5\xbeini prijazno podjetje za dobo 3 let. Potek pridobitve osnovnega certifikata poteka v \xc5\xa1estih korakih. V prvem koraku je uvodni sestanek, v drugem 1. svetovalna delavnica, v tretjem koraku 2. svetovalna delavnica. V \xc4\x8detrtem koraku se pripravi predloga ukrepov za upravo v zadnjih dveh korakih pa se predstavi izbrane ukrepe ter oceni izvedeni na\xc4\x8drt ter podeli osnovni certifikat.\n_START_SECTION_\nRaz\xc5\xa1irjenost certifikata\n_START_PARAGRAPH_\nV Sloveniji se je projekt Dru\xc5\xbeini prijazno podjetje oziroma podeljevanje certifikata Dru\xc5\xbeini prijazno podjetje za\xc4\x8del izvajati jeseni 2006. Ministrstvo za delo, dru\xc5\xbeino in socialne zadeve je tako 15. maja 2007 podelilo prve osnovne certifikate za dobo treh let prvim 32 slovenskim podjetjem. V tem obdobju so morali prejemniki osnovnega certifikata vpeljati izbrane ukrepe za izbolj\xc5\xa1anje delovnega okolja podjetja. Certifikat Dru\xc5\xbeini prijazno podjetje je nem\xc5\xa1ki sistem European work and family audit, ki ga je razvila organizacija Beruf und Familie na podlagi ameri\xc5\xa1kega Family Friendly Index-a iz leta 1989. Od takrat so nem\xc5\xa1kim organizacijam podelili \xc5\xbee 658 certifikatov. Omenjena organizacija letno organizira tudi sestanek vseh dr\xc5\xbeav imetnic licence, kjer vsaka posebej poro\xc4\x8da o svojem napredku. Za Nem\xc4\x8dijo je bilo v preteklosti zna\xc4\x8dilno, da je bil zaposlen le mo\xc5\xbe, \xc5\xbeenske pa so bile gospodinje. \xc5\xbdenske, ki so \xc5\xbeelele biti zaposlene, so zelo te\xc5\xbeko usklajevale delo in dru\xc5\xbeino. Vzrok je bil nerazvitost socialne politike (porodni\xc5\xa1ki dopust) in varstvo pred\xc5\xa1olskih otrok. V zadnjih letih pa je s pomo\xc4\x8djo sodelovanja dr\xc5\xbeave in delodajalcev Nem\xc4\x8dije omogo\xc4\x8dila velike izbolj\xc5\xa1ave na tem podro\xc4\x8dju. Ministrstvo za dru\xc5\xbeinske zadeve je k organiziranju za dru\xc5\xbeine prijazne politike spodbujalo tudi druge akterje. Tako se je leta 1996 za\xc4\x8delo podeljevati certifikate European work and family audit, katere so kmalu uvedli tudi v drugih dr\xc5\xbeavah Evrope. Prva tuja dr\xc5\xbeava, ki je pridobila omenjeni certifikat, je bila 1998 Avstrija. Mad\xc5\xbearske je dobila licenco leta 2001, Italija 2003, Slovenija pa 2006.\n_START_SECTION_\nPrednosti in slabosti\n_START_PARAGRAPH_\nUkrepi dru\xc5\xbeini prijazne politike so re\xc5\xa1itev, od katerih imajo koristi na eni strani delojemalci kot na drugi delodajalci. Za delodajalce ukrepi pomenijo la\xc5\xbeje usklajevanje dela in dru\xc5\xbeinskih obveznosti, za delodajalca pa bolj\xc5\xa1e poslovne rezultate. Prednosti in koristi za zaposlene in njihove dru\xc5\xbeine se ka\xc5\xbeejo predvsem v osebnem zadovoljstvu zaposlenih zaradi la\xc5\xbejega usklajevanja poklica in dru\xc5\xbeine, manj\xc5\xa1i izpostavljenosti stresa, ve\xc4\x8dji kakovosti delovnega in zasebnega \xc5\xbeivljenja zaposlenih, bolj\xc5\xa1ih odnosih med dru\xc5\xbeinskimi \xc4\x8dlani. Prednosti in koristi za delodajalce pa se ka\xc5\xbeejo predvsem v ve\xc4\x8dji predanosti in motiviranosti zaposlenih, zmanj\xc5\xa1evanju stresnih situacij in bolni\xc5\xa1kih odsotnosti, manj\xc5\xa1em \xc5\xa1tevilu nezgod pri delu, bolj\xc5\xa1i podoba podjetja v javnosti, bolj\xc5\xa1i poslovni rezultati._NEWLINE_Po drugi strani pa se ka\xc5\xbeejo tudi slabosti. Taki ukrepi namre\xc4\x8d niso primerni za vse zaposlene zato bi bilo smotrno uvesti ukrepe, ki jih bi koristili prav vsi zaposleni, ne glede na obliko dela, ki ga opravljajo in delovno mesto, ki ga zasedajo. Slabosti uvajanja ukrepov se na ravni podjetja ka\xc5\xbeejo s slab\xc5\xa1imi finan\xc4\x8dnimi rezultati zaradi negativnega vpliva zaposlenih v kraj\xc5\xa1em delovnem \xc4\x8dasu od polnega, ki imajo manj pridobljenih izku\xc5\xa1enj in slab\xc5\xa1e mo\xc5\xbenosti za dodatno izobra\xc5\xbeevanje. Prav tako pa so tudi zapostavljeni tisti, ki nimajo dru\xc5\xbeinskih obveznosti, saj \xc4\x8dutijo ukrepe dru\xc5\xbeini prijazne politike kot posebno obravnavo ali usmerjanje pozornosti na zaposlene z dru\xc5\xbeinami. Omeniti velja tudi stro\xc5\xa1ke povezane s pridobitvijo certifikata, z uvajanjem ukrepov, letne stro\xc5\xa1ke uvajanja ukrepa ter stro\xc5\xa1ke nadome\xc5\xa1\xc4\x8danja za\xc4\x8dasno odsotnih delavcev. Dodati velja tudi, da certiifkat podeljuje nevladna in neprofitna organizacija Ekvilib, ter da si podjetja s certifikatom gradijo svojo blagovno znamko, ki jo tr\xc5\xbeijo in posledi\xc4\x8dno lahko pride do zlorab.'